PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Bratislava     28.06.2000

Číslo: 2000/KV/1/1/183							

	Protimonopolný úrad Slovenskej republiky, I. výkonný odbor,               v správnom konaní začatom z vlastného podnetu vo veci porušenia ustanovenia § 3 zákona č. 188/1994 Z.z. o ochrane hospodárskej súťaže v znení zákona č. 240/1998 Z.z. o poľnohospodárstve a o zmene a doplnení ďalších zákonov voči podnikateľovi Pivovar Šariš, akciová spoločnosť, so sídlom Pivovarská 9, 082 21 Veľký Šariš zastúpeného JUDr. Alenou Černejovou, advokátkou Advokátskej kancelárie ČERNEJOVÁ  HRBEK, Kýčerského č. 7, Bratislava, takto

rozhodol:

1. na základe § 3 zákona č. 188/1994 Z.z. o ochrane hospodárskej súťaže        v znení zákona č. 240/1998 Z.z. o poľnohospodárstve a o zmene a doplnení ďalších zákonov, že Kúpno-predajná zmluva uzavretá medzi podnikateľmi Pivovar Šariš, akciová spoločnosť, Pivovarská 9, 082 21 Veľký Šariš a Štefan TURÁK, Klčov 37, 053 02 Klčov  dňa 29.09.1997 nie je dohodou obmedzujúcou súťaž,

2.  na základe § 11 ods. 1 písm. b) zákona č. 188/1994 Z.z. o ochrane hospodárskej súťaže v znení zákona č. 240/1998 Z.z. o poľnohospodárstve      a o zmene a doplnení ďalších zákonov, že Nájomná zmluva uzavretá medzi podnikateľmi Pivovar Šariš, akciová spoločnosť, Pivovarská 9, 082 21 Veľký Šariš a Milan Seman - Pohostinstvo u Šimona, Kecerovce 99, 044 47 Kecerovce  dňa 30.07.1999 nie je zakázaná a neplatná podľa § 3 ods. 1 citovaného zákona.

Odôvodnenie:

	Protimonopolný úrad Slovenskej republiky, I. výkonný odbor (ďalej len „úrad“) oznámil listom č. 277/PMÚ SR/2000 zo dňa 27.01.2000 podnikateľovi Pivovar Šariš, akciová spoločnosť, Pivovarská 9, Veľký Šariš (ďalej len „Pivovar Šariš“) zastúpenej JUDr. Alenou Černejovou, advokátkou Advokátskej kancelárie ČERNEJOVÁ  HRBEK, Kýčerského č. 7, Bratislava,  že podľa § 12 ods. 1 zákona č 188/1994 Z.z. o ochrane hospodárskej súťaže         v znení zákona č. 240/1998 Z.z. o poľnohospodárstve a o zmene  a doplnení ďalších zákonov (ďalej len „zákon“) v súlade s § 18 zákona č. 71/1967 Zb. o správnom konaní začína správne konanie vo veci porušenia § 3 zákona. Súčasne týmto listom úrad požiadal podnikateľa Pivovar Šariš o zaslanie typových zmlúv na dodávku piva vrátane dodatkov k nim, uzatvorených s jeho odberateľmi. 

	Oznámenie o začatí správneho konania bolo podnikateľovi Pivovar Šariš doručené dňa 31.01.2000, a teda týmto dňom sa začalo predmetné konanie. Požadované podklady úrad obdržal dňa 15.02.2000 prostredníctvom splnomocneného právneho zástupcu podnikateľa Pivovar Šariš JUDr. Aleny Černejovej, advokátky Advokátskej kancelárie ČERNEJOVÁ  HRBEK, Kyčerského č. 7, Bratislava v požadovanej lehote listom zo dňa 06.02.2000.            

	Z dôvodu značného rozsahu obdržaných podkladov úrad v súlade s ust. § 49 zákona    č. 71/1967 Zb. o správnom konaní predĺžil lehotu na vydanie rozhodnutia  do 31.05.2000.         O predĺžení lehoty súčasne oboznámil účastníkov správneho konania, t.j. zmluvné strany Kúpno-predajnej zmluvy na dodávku piva a to Pivovar Šariš listom č. 980/PMÚ SR/2000 zo dňa 28.03.2000 a podnikateľa Štefan TURÁK, Klčov 37, 053 02 Klčov (ďalej len „Štefan TURÁK“) listom č. 1236/PMÚ SR/2000 zo dňa 13.04.2000.

	V priebehu šetrenia úrad za účelom komplexného a objektívneho posúdenia dohody žiadal od účastníkov konania ďalšie doplňujúce podklady a informácie. Pred vydaním rozhodnutia sa však vyskytli nové závažné skutočnosti (nájomné zmluvy na používanie výčapného zariadenia), o ktorých dovtedy podnikateľ Pivovar Šariš úrad neinformoval. Vzhľadom na viazanosť predaja piva zo strany  podnikateľa Pivovar Šariš, ktorá z týchto zmlúv vyplýva, bolo potrebné dôkladné posúdenie možných dopadov na hospodársku súťaž   a naviac bolo nutné správne konanie rozšíriť o ďalšieho  účastníka, s ktorým má Pivovar Šariš uzavretú typovú zmluvu na používanie výčapného zariadenia.

	Vychádzajúc z danej situácie, stupňa rozpracovania predmetného správneho konania,     potreby vykonať zákonom stanovené procesné úkony a spoľahlivo zistiť stav veci, úrad  pristúpil k ďalšiemu predĺženiu lehoty na vydanie rozhodnutia do 30.06.2000.

	Na základe obdržanej Nájomnej zmluvy na používanie výčapného zariadenia (ďalej len „Nájomná zmluva“) uzatvorenej medzi podnikateľmi Pivovar Šariš a  Milan Seman - Pohostinstvo u Šimona, Kecerovce 99, 044 47 Kecerovce (ďalej len „Milan Seman“) dňa 30. 07.2000, úrad rozšíril správne konanie o ďalšieho účastníka konania a súčasne mu túto skutočnosť oznámil listom zo dňa 26.05.2000.    

1. Charakteristika účastníkov správneho konania

1.1 Podnikateľ Pivovar Šariš

	Pivovar Šariš ako akciová spoločnosť bola založená podľa § 172 zákona č. 513/91 Zb. Obchodný zákonník v znení neskorších predpisov zakladateľskou zmluvou dňa 04.02.1992.    Z predmetu činnosti uvedeného vo výpise z Obchodného registra Okresného súdu Prešov zo dňa 24.01.2000 vyplýva, že sa spoločnosť zaoberá predovšetkým výrobou piva, sladu              a nealkoholickách nápojov, obchodnou činnosťou a distribúciou piva. V súčasnosti spoločnosť Pivovar Šariš je nepriamo kontrolovaná  dcérskou spoločnosťou South African Breweries (ďalej len „SAB“). Do  ekonomickej skupiny SAB pôsobiacej na území Slovenska, patria aj spoločnosti Pilsner Urquell Slovenská republika, s.r.o. a RADEGAST Slovakia s.r.o., zaoberajúce sa maloobchodným a veľkoobchodným predajom piva.

1.2 Podnikateľ Štefan Turák

	Podnikateľ Štefan TURÁK vykonáva pohostinskú činnosť (bez ubytovacích zariadení) na základe Koncesnej listiny vydanej Obvodným úradom Spišská Nová Ves pod ev.                číslom  Žo - 94/1824, ktorá je zaevidovaná v živnostenskom registri pod č. 4281/94.

1.3 Podnikateľ Milan Seman

	 Podnikateľ Milan Seman podniká na základe živnostenského listu reg. číslo 1999/09408/000, vydaného Okresným úradom Košice - okolie, Hroncová 13, Košice, odbor živnostenský a ochrany spotrebiteľa dňa 29.06.1999, s dňom začatia živnosti 02.08.1999. Podľa výpisu zo Živnostenského listu č. 2000/12783 zo dňa 08.06.2000 podnikateľa Milan Seman je predmetom jeho činnosti v prevádzke Kecerovce 99:

-  kúpa  tovaru  za  účelom  jeho  predaja  iným   prevádzkovateľom   živnosti  (veľkoobchod)
   v rozsahu voľných živností,
-  kúpa  tovaru  za  účelom  jeho  predaja  konečnému  spotrebiteľovi  (maloobchod) v rozsahu
   voľných živností,
-  predaj tepelne rýchlo upravovaných  mäsových výrobkov, ako aj bezmäsitých jedál, ak k ich
   priamej konzumácii nie je k dispozícii viac ako 8 miest,
-  predaj na priamu konzumáciu alko - nealko nápojov, piva, vína, destilátov.

2. Vymedzenie relevantného trhu

	V zmysle § 7 ods. 3 zákona relevantný trh je priestorový a časový súbeh ponuky          a dopytu takých tovarov, ktoré sú na uspokojenie určitých potrieb užívateľov zhodné alebo vzájomne zastupiteľné. Relevantný trh je potrebné definovať z troch hľadísk: geografického, časového a vecného.

	Ako geografický relevantný trh bolo na základe údajov získaných od účastníkov správneho konania vymedzené územie Slovenskej republiky, nakoľko celá táto geografická oblasť má charakter homogénneho prostredia. Z časového hľadiska  úrad určil obdobie od augusta 1999. Ako vecný relevantný trh bol úradom určený trh predaja piva do miest konzumovaného predaja.              

	Ako miesta konzumovaného predaja úrad zadefinoval všetky zariadenia HoReCa, ktorých celkový počet na území Slovenskej republiky je podľa štatistických údajov 14 112.

	Úrad zistil, že ekonomická skupina SAB, ktorej je podnikateľ Pivovar Šariš členom, má zmluvne zaviazaných 3 263 s priamou konzumáciou piva , čo je 23,1 % zariadení HoReCa. Na základe predchádzajúcich zistení úradu, celkový predaj piva na Slovensku          v roku 1999 predstavoval 4 575 706 hl. Z predchádzajúcich šetrení úradu vyplýva, že podnikateľ Pivovar Šariš vrátane piva Pilsner Urquell a RADEGAST, má na trhu celkového predaja piva v Slovenskej republike podiel 19,12 %. Odborným odhadom je pomer predaja piva na miesta konzumovaného predaja a predaja mimo miest konzumovaného predaja 50:50, z čoho vyplýva, že podiel na relevantnom trhu predaja piva na miesta konzumovaného predaja je približne rovnaký.

	Úrad súčasne analyzoval relevantný trh vo vzťahu k podnikateľom v konkurenčnom postavení k podnikateľovi Pivovar Šariš. Čím sú konkurenti silnejší a čím je ich počet väčší, tým je menšie riziko zníženia medziznačkovej konkurencie. Z analýzy vyplynulo, že najsilnejšími konkurentami podnikateľa Pivovar Šariš na tomto relevantnom trhu je ekonomická skupina Heineken s cca 38,8 % - ným podielom a podnikateľ TOPVAR, a.s.           s podielom 12,7 % na predmetnom relevantnom trhu. Podiel ostatných podnikateľov pôsobiacich na danom relevantnom trhu sa pohybuje v rozmedzí od 0,7 % do 5,3 %. To znamená, že podnikateľ Pivovar Šariš nemá na trhu dominantné postavenie.    

3. Posúdenie uzatvorených dohôd podľa § 3 zákona

	V zmysle § 3 ods. 1 zákona dohody a zosúladené postupy podnikateľov, ako aj rozhodnutia združení podnikateľov, ktoré majú za cieľ alebo môžu mať za následok obmedzovanie súťaže sú zakázané, ak tento zákon neustanovuje inak.

	Podľa § 3 ods. 3 zákona dohody obmezujúce súťaž  zakázané podľa odseku 1 sú neplatné. Ak sa vzťahuje dôvod neplatnosti len na časť dohody, je neplatná len táto časť, ak    z jej obsahu nevyplýva možnosť oddeliť túto časť od ostatného obsahu.

	Úradu boli predložené dva typy zmlúv. Prvým typom sú bežné kúpno - predajné zmluvy na dodávku piva, uzatvorené podľa § 409 zákona č. 513/1991 Zb. Obchodného zákonníka. Tento typ zmlúv neobsahuje žiadne ustanovenia obmedzujúce hospodársku súťaž. Týmto typom zmluvy je zmluva uzatvorená medzi podnikateľmi Pivovar Šariš a Štefan TURÁK. Úrad preskúmal jednotlivé ustanovenia predmetnej zmluvy a nenašiel žiadne ustanovenia, ktoré by obmedzovali hospodársku súťaž. Preto úrad rozhodol tak, ako je uvedené vo výrokovej časti bod 1. tohto rozhodnutia.

	Vzhľadom na skutočnosť, že druhý typ zmlúv obsahoval ustanovenie, plnením ktorého dochádza k obmedzovaniu hospodárskej súťaže, úrad vykonal analýzu podľa ustanovenia § 5 ods. 1 zákona.

4. Charakteristika Nájomnej zmluvy
	 
	Nájomná zmluva uzatvorená medzi podnikateľmi Pivovar Šariš a Milan Seman v čl. IV. pod bodom 4.3 zaväzuje nájomcu objednať a odobrať za rok/mesiac minimálne 240/20 hl. piva vyrábaného prenajímateľom. Len v prípade odobratia minimálneho množstva piva vyrábaného prenajímateľom, nájomca môže mať v ponuke pivo iného výrobcu. Zariadenie však nemôže použiť na čapovanie piva iného výrobcu.

5. Posúdenie dohody v zmysle § 5 ods. 1 zákona

	V zmysle § 5 ods. 1 zákona zákaz podľa § 3 a 4 sa nevzťahuje na dohody obmedzujúce súťaž, ktoré súčasne
a)  prispievajú k zlepšeniu výroby alebo distribúcie tovaru alebo k podpore technického          a hospodárskeho rozvoja,
b)  poskytujú užívateľom primeranú časť prospechu z toho vyplývajúcu,
c) neukladajú účastníkom dohody obmedzujúcej súťaž také obmedzenia, ktoré nie sú nevyhnutné na dosiahnutie týchto cieľov,
d)  neumožňujú účastníkom dohody obmedzujúcej súťaž vylúčiť súťaž vo vzťahu k podstatnej časti dotknutého tovaru.

	Pri posudzovaní dohody obmedzujúcej súťaž na trhu Slovenskej republiky úrad           v zmysle  § 5 ods. 1 zákona zvažuje pomer újmy na súťaži a prínosov k hospodárskej efektívnosti, pirčom vychádza z charakteru a situácie na relevantnom trhu, na ktorom sa prejaví dopad dohody a zisťuje, či súčasne spĺňa 4 podmienky určené v § 5 ods. 1 zákona. 

	Predmetná Nájomná zmluva spĺňa podmienky § 5 ods. 1 písm. a) a b) tým, že podnikateľ Pivovar Šariš je schopný lepšie a jednoduchšie plánovať dodávky tovaru do príslušného miesta konzumného predaja (v danom prípade do zariadenia podnikateľa Milan Seman) a tým v konečnom dôsledku zefektívniť svoj distribučný systém. Nadväzne na toto zefektívnenie poskytuje spotrebiteľovi podiel na celkovom prospechu vo forme pravidelných a včasných dodávok piva. V neposlednom rade je to aj ekonomický efekt pre podnikateľa Milan Seman vo forme výhodného prenájmu výčapného zariadenia, a taktiež aj prospech pre konečného spotrebiteľa, ktorý sa prejaví vo vyššej kvalite piva, nakoľko prenajímateľ výčapného zariadenia v Nájomnej zmluve zaväzuje nájomcu toto zariadenie pravidelne čistiť a udržiavať. 

	V zmysle § 5 ods. 1 písm. c) zákona, ustanovenia Nájomnej zmluvy ukladajú jej účastníkom len také obmedzenia, ktoré  sú nevyhnutné pre dosiahnutie obchodných zámerov zmluvných strán. Zmluvne stanovené minimálne množstvo odberu piva vyrábaného prenajímateľom sleduje návratnosť investície do výčapného zariadenia zo strany podnikateľa Pivovar Šariš, ktorý toto zariadenie prenajíma nájomcovi na dobu 5 rokov  za  náhradu      100,- Sk/rok.

	V zmysle § 5 ods. 1 písm. d) zákona, vzhľadom na charakter relevantného trhu             a postavenie podnikateľa Pivovar Šariš na tomto trhu Slovenskej republiky, predmetná zmluva neumožňuje vylúčiť súťaž k podstatnej časti dotknutého tovaru. Trhová pozícia dodávateľa, v tomto prípade podnikateľa Pivovar Šariš, je daná jeho trhovým podielom na relevantnom trhu. Hranicou, ktorá je uplatňovaná v rámci Európskej únie je podiel neprekračujúci 30 % podnikateľa na relevantnom trhu. Podiel podnikateľa Pivovar Šariš na predmetnom relevantnom trhu je 19,12 %. Z uvedených skutočností, zistených úradom           v priebehu šetrenia vyplýva, že je splnená aj podmienka § 5 ods. 1 písm. d) zákona.  

6. Záver

	Úrad šetrením zistil, že Kúpno - predajná zmluva uzatvorená medzi podnikateľmi Pivovar Šariš a Štefan TURÁK nie je dohodou obmedzujúcou súťaž a preto rozhodol tak, ako je uvedené  v bode 1. výrokovej časti tohto rozhodnutia.

	Úrad zistil, že Nájomná zmluva uzatvorená medzi podnikateľmi Pivovar Šariš a Milan Seman spĺňa súčasne podmienky § 5 ods. 1 zákona. Preto úrad rozhodol tak, ako je uvedené   v bode 2. výrokovej časti tohto rozhodnutia. 

Poučenie:

	Podľa § 61 ods. 1 zákona č. 71/1967 Zb. o správnom konaní proti tomuto rozhodnutiu možno podať na Protimonopolný úrad Slovenskej republiky, I. výkonný odbor v lehote 15 dní odo dňa oznámenia tohto rozhodnutia rozklad. Včas podaný rozklad má odkladný účinok.

                                                                                                        Ing. Ján Matuský
                                                                                             riaditeľ I. výkonného odboru

Rozhodnutie sa doručí:
JUDr. Alena Černejová, advokátka, Advokátska kancelária
ČERNEJOVÁ    HRBEK, Kyčerského č. 7, 811 05 Bratislava

Štefan TURÁK, Klčov 37, 053 02 Klčov

Milan Seman - Pohostinstvo u Šimona,
Kecerovce 99, 044 47 Kecerovce